32006D0769
L 312/47
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 31 октомври 2006 година
относно списъка с регионите и областите, за които се допуска финансиране от Европейския фонд за регионално развитие в рамките на трансграничните и транснационалните действия, предвидени по цел „Европейско териториално сътрудничество“ за периода 2007-2013 г.
(нотифицирано под номер С(2006) 5144)
(2006/769/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1083/2006 на Съвета от 11 юли 2006 г. за определяне на общи разпоредби за Европейския фонд за регионално развитие, Европейския социален фонд и Кохезионния фонд (1), и по-специално член 7 от него,
след консултации с Комитета по координиране на фондовете, посочен в член 103 от Регламент (ЕО) № 1083/2006,
като има предвид, че:
(1)
Съгласно член 3, параграф 2, буква в) от Регламент (ЕО) № 1083/2006 европейското териториално сътрудничество има за цел, от една страна, засилване на презграничното сътрудничество чрез съвместни местни и регионални инициативи и, от друга, засилване на транснационалното сътрудничество чрез действия, благоприятстващи интегрираното териториално развитие, свързано с приоритетите на Общността.
(2)
Съгласно член 7, параграф 1 от Регламент (ЕО) № 1083/2006 регионите в Общността на ниво NUTS III, разположени по всички вътрешни и някои външни сухоземни граници, и всички региони в Общността на ниво NUTS III, разположени по морските граници и които, по правило, са на разстояние най-много до 150 километра, като се вземат под внимание възможни корекции, необходими за гарантиране последователност и приемственост на действията за сътрудничество, се допускат до финансиране от Европейския фонд за регионално развитие в рамките на цел „Европейско териториално сътрудничество“.
(3)
Съгласно член 7, параграф 2 от Регламент (ЕО) № 1083/2006 и транснационалните зони също отговарят на изискванията за финансиране.
(4)
Следователно е необходимо да се изготвят списъци на регионите и зоните, които отговарят на изискванията.
(5)
Мерките, предвидени с настоящото решение, са в съответствие със становището на Комитета по координиране на фондовете,
РЕШИ:
Член 1
За целите на трансграничното сътрудничество, посочено в член 7, параграф 1 от Регламент (ЕО) № 1083/2006, регионите, изброени в приложение I, са допустими за финансиране от Европейския фонд за регионално развитие в рамките на цел „Европейско териториално сътрудничество“.
Член 2
За целите на транснационалното сътрудничество, посочено в член 7, параграф 2 от Регламент (ЕО) № 1083/2006, регионите, изброени в приложение II, са допустими за финансиране от Европейския фонд за регионално развитие в рамките на цел „Европейско териториално сътрудничество“.
Член 3
Адресати на настоящото решение са държавите-членки.
Съставено в Брюксел на 31 октомври 2006 година.